钦定古今图书集成/方舆汇编/边裔典/第071卷 > 《四方夷落之情》
## 钦定古今图书集成/方舆汇编/边裔典/第071卷 > 《四方夷落之情》

《唐书》：吐蕃本西羌属，盖百有五十种，散处河、湟、江、岷
间。有发羌、唐旄等，然未始与中国通。居析支水西，祖
曰鹘提勃悉野，健武多智，稍并诸羌，据其地。蕃、发声
近，故其子孙曰吐蕃，而姓勃窣野。

宋祁曰：“唐兴，四夷有弗率者，皆利兵移之，蹶其身、犁其庭而后已。唯吐蕃号雄彊，为中国患最久。赞普遂尽盗河湟，薄王畿为东境，犯京师，掠近辅，残馘华人。谋夫虓帅，圜视共计，卒不得要领，晚节自亡，而唐亦衰焉。”

臣按：《唐书》谓吐蕃散处河、湟、江、岷间，河湟即今陕西、西宁、河州等处，江、岷即今陕西岷、洮州及四川松茂等处也。

《明一统志》：“西番即吐蕃也。其先本羌属，散处河、湟、江、
岷间。其酋发羌唐旄等居析支水西。后有樊尼者，西
济河逾积石，居跂布川或逻婆川。隋开皇中，有论赞
索者，居牂牁西。唐贞观中，始通中国。既而灭吐谷浑，
尽有其地。至唐末衰弱，种类分散，入内属者，谓之熟
户，馀谓之生户。宋时朝贡不绝。其首领唃厮啰始居”
鄯州，后徙青唐。神哲、高宗朝皆授以官。元宪宗始于
河州置吐蕃宣慰司都元帅府，又于四川徼外置碉
门、鱼通、黎、雅、长河西等处宣抚司。世祖复郡县其地，
设官分职，以吐蕃僧人八思巴为大宝法王，帝师领
之，嗣者数世，弟子号司空、司徒、国公，佩金玉印章者
前后相望。洪武六年，诏吐蕃酋长举故有官职者至
京授职，遂置五衙门，建官赐印，俾因俗为治。以摄帝
师喃加巴藏卜为炽盛佛宝国师，元国公南哥思丹、
八亦监藏等为都指挥、同知、宣慰使、元帅、招讨等官。
自是番僧有封灌顶国师及赞善王、阐化王、正觉大
乘法王、如来大宝法王者，俱赐印章、诰命，比岁或间
岁赴京朝贡。

臣按：“吐蕃之地，北起陕西之河湟，迤南历四川抵云南西北之境。洪武六年立都指挥使司者二，乌思藏、朵甘也；指挥使司者一，陇答卫也。七年又置宣慰司者三，朵甘及董卜韩胡，长河西、鱼通、宁远也。置招讨司者六，万户府者四，千户所者十有七，此皆在外化之境，岁通朝贡而已。自有西僧以来，此属不为边患，遇有寇盗，朝遣僧谕之，寻即解散。若夫边徼之内，如陕西之岷州、洮州、四川之龙州、黎州诸处，人杂氐、羌，是皆吐蕃种落，久已内属，悉听官府约束，不复生梗。唯所谓熟蕃者，其地险隘，馈餫为难，生蕃顽犷，屡为边害。所以遏绝之者，区处未得其宜，盖其地瘠而人贫，性躁而无常，然俗颇尚鬼。请下群臣议，随其俗以为治，于今屯军去处，依岷州例建一大刹，择蕃僧中之有道行为众所信服者，授以诰印职名，俾守其地，每岁遣人赏赉。仍于威州或茂州立一大营，退前时将卒于此守御，扼其要害，通其互市。如此则可以少纾蜀人输运之苦，而息边境劫掠之患矣。”